Vyf weermaglede sterf in ongeluk  Foto bloot ter illustrasie. (Argieffoto) Vyf lede van die Suid-Afrikaanse Nasionale Weermag (SANW) is die naweek in ŉ ongeluk in Mpumalanga dood. Volgens brig.genl. Andries Mahapa, woordvoerder van die weermag, het die ongeluk Saterdag plaasgevind terwyl die lede van Zonstraal- militêre basis na die Macadamia- militêre basis onderweg was. “Die bestuurder het beheer verloor nadat ŉ voorband gebars het waarna die voertuig teen ŉ boom gebots het. Al vyf insittendes is op die toneel dood verklaar.” Die lede was aan 9 Suid-Afrikaanse Infanteriebataljon (9 SAI) verbonde wat onder Operasie Corona vir grensveiligheid in Mpumalanga gestasioneer was. Thandi Modise, minister van verdediging en millitêre veterane, en genl. Rudzani Maphwanya, weermaghoof, het hul medelye met die soldate se naasbestaandes betuig.